b'\n_START_ARTICLE_\nHerbert Laan\n_START_PARAGRAPH_\nHerbert Laan (9. veebruar 1907 Tallinn \xe2\x80\x93 26. mai 1988 Tallinn) oli eesti viiuldaja ja vioolam\xc3\xa4ngija.\n_START_SECTION_\nEluk\xc3\xa4ik\n_START_PARAGRAPH_\nHerbert Laan \xc3\xb5ppis Tallinna II algkoolis, III klassist alates Tallinna Reaalkoolis ja Tallinna K\xc3\xb5rgemas Muusikakoolis. Tema esimeseks viiulipedagoogiks oli Saksa okupatsiooni p\xc3\xa4evil Eestisse sattunud Eddy Bullerian, kes t\xc3\xb6\xc3\xb6tas paralleelselt Estonia orkestri kontsertmeistrina. M\xc3\xb5ni aasta hiljem j\xc3\xa4tkas Laan \xc3\xb5pinguid Sofia Lemba ja viimased neli aastat prof. Johannes Paulseni juures. Viimase k\xc3\xa4e all m\xc3\xa4ngis ta kooli keelpilli- ja s\xc3\xbcmfooniaorkestris, tegutses kammeransamblites ja \xc3\xb5ppis obligatoorpillina altviiulit._NEWLINE_Alates 1927. aasta s\xc3\xbcgisest m\xc3\xa4ngis Laan Estonia teatri orkestris, algul teises, aasta p\xc3\xa4rast juba esimeses viiulis. Paralleelselt \xc3\xb5ppides ja t\xc3\xb6\xc3\xb6tades j\xc3\xb5udis k\xc3\xa4tte konservatooriumi l\xc3\xb5petamine praktiliselt koos V lennuga 1929. aastal, kuid diplom j\xc3\xa4i sekretariaati hoiule 1931. aastani \xe2\x80\x93 alles siis \xc3\xb5iendas Laan v\xc3\xb5lgu j\xc3\xa4\xc3\xa4nud klaverieksami. Konservatooriumi l\xc3\xb5puaktusel m\xc3\xa4ngis ta Edward Elgari viiulikontserdi I osa._NEWLINE_P\xc3\xa4rast ajateenistust j\xc3\xa4tkas Herbert Laan t\xc3\xb6\xc3\xb6d Estonia teatri orkestris, aastail 1938\xe2\x80\x931942 I viiuli kontsertmeistrina; m\xc3\xa4ngis II viiulit 1932. aastal loodud Eesti Akadeemilise Helikunstnike Seltsi keelpillikvartetis; ning andis alates 1935aastast viiulitunde Tallinna Konservatooriumis._NEWLINE_Aastal 1936 s\xc3\xb5itis ta Eesti Kultuurkapitali Helikunsti Sihtkapitali Valitsuse stipendiaadina Ungarisse prof. E. Zathurecky ja L. Weineri juurde ennast t\xc3\xa4iendama. \xc3\x95pingute ajal jagas ta m\xc3\xb5nda aega elamispinda Eduard Tubinaga. Ungarist edasi suundus Laan \xc3\xb5ppima Pariisi George Enescu rahvusvahelisele viiulikursusele ja m\xc3\xb5ni aasta hiljem Salzburgi V. Prihoda juurde t\xc3\xa4ienduskursustele._NEWLINE_Teise maailmas\xc3\xb5ja j\xc3\xa4rgseil aastail jagas Laan oma energia kolme tegutsemisliini vahel: soleeris, m\xc3\xa4ngis orkestris ja ansamblites ning t\xc3\xb6\xc3\xb6tas pedagoogina. Tema v\xc3\xa4ljapaistvamate \xc3\xb5pilaste hulgas on Mati K\xc3\xa4rmas, Rein M\xc3\xa4lksoo, T\xc3\xb5nu Reimann, Ants Toomingas, Imbi Kuusi, Peep T\xc3\xb5ldsepp, Andrus J\xc3\xa4rvi, Arvo Haasmaa. Tallinna Riikliku Konservatooriumi keelpillikateedri juhatajana oli Laan ametis 25 aastat (1947\xe2\x80\x931971). 1947. aastal sai ta dotsendiks, 1957. aastal anti talle Eesti NSV teenelise kunstniku aunimetus ning 1984. aastal sai ta professoriks. _NEWLINE_Maestro Laan t\xc3\xb6\xc3\xb6tas Kultuuriministeeriumi keelpillifondi ekspertiisikomisjoni esimehena, omandades v\xc3\xb5imalikult kvaliteetseid pille ja laenutades neid k\xc3\xb5ige v\xc3\xa4\xc3\xa4rikamatele muusika\xc3\xb5ppuritele. Laan osales aastaid viiuldajate konkursi \xc5\xbe\xc3\xbcriides endises NSV Liidus ja Balti riikides, mitmel pool esimehena._NEWLINE_Eesti NSV K\xc3\xb5rgema ja Keskerihariduse Ministeeriumi Teaduslik-Metoodilise Kabineti v\xc3\xa4ljaandena ilmus kaks H. Laane bro\xc5\xa1\xc3\xbc\xc3\xbcri: "T\xc3\xb6\xc3\xb6st heliredelitega" (1969) ja "Metoodilisi m\xc3\xa4rkusi P. Rode 24 kapriisi kohta" (1966). Konservatooriumi poolt v\xc3\xa4ljaantava kogumiku tarvis valmis Laanel artikkel "Harjutamisest" (1984), kus ta seadis esikohale n\xc3\xa4rvitsentrumite juhtiva osa tehnikaelementide omandamisel. _NEWLINE_Laane ansamblitegevus on olnud \xc3\xa4\xc3\xa4rmiselt ulatuslik. Tema abiga on lavale toodud k\xc3\xb5ik eesti autorite 1960. aastate keskpaigani loodud keelpillikvartetid ja klaverikvintetid. Esimene aldi\xc3\xb5htu eesti kontserdielu ajaloos toimus 1958. aastal, kui Herbert Laan andis sellele pillile iseseisva koha kontserdilaval. Oma 70. s\xc3\xbcnnip\xc3\xa4eva t\xc3\xa4histas maestro \xc3\xb5pilastest koosneva kammerorkestri saatel, m\xc3\xa4ngides Johann Sebastian Bachi "Aldikontserti".\n_START_SECTION_\nIsiklikku\n_START_PARAGRAPH_\n22. detsembril 1945 abiellus Herbert Laan Leida Veikeniga, kes p\xc3\xa4rines muusikahuvilisest perekonnast. Kaks aastat hiljem s\xc3\xbcndis poeg Andres Laan, kes on diplomeeritud viiulikunstnik.'